AIŠKINAMASIS RAŠTAS

Dėl savivaldybės turto perdavimo pagal panaudos sutartį viešajai įstaigai universaliam daugiafunkciam centrui „Kaimynystės namai“

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo viešosios įstaigos universalaus daugiafunkcio centro „Kaimynystės namai“ (toliau – Centras) 2016 m. rugpjūčio 16 d. raštus Nr. S-1 „Dėl prašymo perduoti panaudai viešajai įstaigai universaliam daugiafunkciam centrui „Kaimynystės namai“ ilgalaikį nekilnojamą turtą“, Nr. S-2 „Dėl prašymo perduoti panaudai viešajai įstaigai universaliam daugiafunkciam centrui „Kaimynystės namai“ ilgalaikį ir trumpalaikį turtą“, 2016 m. spalio 6 d. raštą Nr. S-11 „Dėl patalpų perdavimo“, kuriais prašoma 10 metų panaudos teise perduoti savivaldybei nuosavybės teise priklausantį nekilnojamąjį turtą ir mokyklinį autobusą Centro įstatuose nurodytai veiklai vykdyti. Centras raštu įsipareigoja atlikti perduoto turto einamąjį ir kapitalinį remontus. Raštas pridedamas.

Prašomas perduoti savivaldybei nuosavybės teise priklausantis ir šiuo metu Molėtų rajono savivaldybės administracijos patikėjimo teise valdomas turtas Molėtų rajono savivaldybės administracijos direktoriaus 2016 m. rugpjūčio 29 d. įsakymu Nr. B6-715 ir 2016 m. spalio 10 d. įsakymu Nr. B6-848 pripažintas nereikalingu Molėtų rajono savivaldybės administracijos funkcijoms vykdyti ir siūloma jį perduoti Centrui įstatuose nurodytai veiklai vykdyti (įstatai pridedami).

Parengto sprendimo projekto tikslas – perduoti Centrui 10 metų savivaldybei nuosavybės teise priklausantį turtą pagal turto panaudos sutartį.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 8, 12 ir 13 punktai, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 2 punktas, 3, 4 dalys;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.2 papunktis, 5 ir 6 punktai, 6.1 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotas turtas bus naudojamas Centro veiklai ir bus teikiamos rajono gyventojams socialinės, kultūrinės, ikimokyklinio, priešmokyklinio vaikų ugdymo paslaugos.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

Molėtų rajono savivaldybės administracija.